PTTARปรับหนี้ลดดอก350ล.
&nbsp;กู้แบงก์3หมื่นล้านชำระหุ้นกู้ลั่นปีนี้ไม่เห็นขาดทุนอีกแล้ว
19 ส.ค. 2554

กู้แบงก์3หมื่นล้านชำระหุ้นกู้ลั่นปีนี้ไม่เห็นขาดทุนอีกแล้ว
โพสต์ทูเดย์ — PTTAR ได้เงินกู้ใหม่เงื่อนไขแจ่ม รีไฟแนนซ์หนี้เดิมลดต้นทุนดอกเบี้ยได้ถึงปีละ 350 ล้านบาท ยันไตรมาส 3 เห็นกำไรแน่นอน 
ผู้บริหารบริษัท ปตท. (PTT) เปิดเผยว่า คณะกรรมการบริษัท ปตท.อะโรเมติกส์และการกลั่น (PTTAR) ได้อนุมัติให้บริษัทขอเงินกู้ระยะสั้นเพื่อหมุนเวียน (Revolving Loan) จากสถาบันการเงิน 89 แห่ง วงเงิน 3 หมื่นล้านบาท เพื่อเตรียมรีไฟแนนซ์หนี้หุ้นกู้จะครบกำหนดไถ่ถอนระยะ 2 ปีข้างหน้านี้ ประมาณ 2.7 หมื่นล้านบาท 
สำหรับวงเงินกู้ใหม่นี้จะช่วยลด ต้นทุนดอกเบี้ยของบริษัทเหลือ 3.5% จาก 4% ต่อปี ของหนี้รวมในปัจจุบัน 7 หมื่นล้านบาท หรือประหยัดดอกเบี้ยประมาณ 350 ล้านบาท เพราะได้เงื่อนไขที่ดีมาก แม้ว่าจะเป็นเงินกู้ระยะสั้น แต่มีอายุ 810 ปี และเมื่อมีการเบิกใช้วงเงินจึงจะเสียในอัตราดอกเบี้ยเงินฝากประจำ 6 เดือน บวก 2.25% และหากไม่มีการใช้วงเงินจะเสียค่ารักษาวงเงินในอัตรา 0.125% เท่านั้น ซึ่งถือว่าดีมาก
“PTTAR ได้มีการเจรจากับสถาบันการเงิน 23 เดือน ก่อนปัญหามาบตาพุดจะมีความชัดเจน แต่ยังได้เงื่อนไขกู้ที่ดี เนื่องจากธนาคารพาณิชย์มีสภาพคล่องเหลืออยู่จำนวนมาก และไม่กล้าปล่อยกู้ให้กับธุรกิจขนาดเล็ก อีกทั้งมีชื่อ ปตท.นำหน้า ทำให้ได้รับความเชื่อถือจากสถาบันการเงิน” แหล่งข่าวเปิดเผย
นอกจากนี้ ทาง PTTAR ยังให้ความสนใจการออกหุ้นกู้สกุลเหรียญสหรัฐ เพราะการออกหุ้นกู้สกุลนี้ต้องอ้างอิงดอกเบี้ยของสหรัฐ ซึ่งขณะนี้อยู่ในระดับต่ำ เงินบาทแข็งค่า แต่คงต้องพิจารณาอย่างรอบคอบ เพราะหากเงินบาทพลิกกลับมาอ่อนค่าอาจทำให้ภาระหนี้เพิ่มได้ เมื่อคิดกลับมาเป็นเงินบาท และวงเงินกู้ข้างต้นถือว่าเพียงพอต่อความต้องการใช้เงินแล้ว
สำหรับแนวโน้มผลประกอบการของ PTTAR งวดไตรมาส 3 ของปีนี้ น่าจะพลิกมามีกำไรจากไตรมาส 2 ที่ขาดทุน เนื่องจากค่าการกลั่น (GRM) ปรับตัวดีขึ้นมาก ช่วงเดือน ก.ค.ส.ค. เฉลี่ยอยู่ที่ 6.5 เหรียญสหรัฐ เพิ่มขึ้นจากไตรมาส 2 อยู่ที่ 6 เหรียญสหรัฐต่อบาร์เรล แม้ว่าส่วนต่างราคาผลิตภัณฑ์ปิโตรเคมีในไตรมาส 3 จะอ่อนตัวลงเล็กน้อยก็ตาม 
ทั้งนี้ แนวโน้มค่าการกลั่นในช่วงที่เหลือของปีน่าจะปรับตัวดีขึ้นอย่างต่อเนื่อง เนื่องจากอากาศที่หนาวเย็นจะส่งผลให้มีการใช้ดีเซลมากขึ้น
แหล่งข่าวเปิดเผยถึงการควบรวมกิจการระหว่าง PTTAR กับบริษัท ไออาร์พีซี (IRPC) ว่า ยังไม่แน่ใจว่าจะดำเนินการได้ทันภายในปีนี้หรือไม่ 
ในไตรมาส 2 ปีนี้ PTTAR ประสบปัญหาขาดทุนสุทธิ 515.61 ล้านบาท คิดเป็นขาดทุนหุ้นละ 0.17 บาท ทำให้ 6 เดือนแรกปีนี้มีกำไรสุทธิเพียง 1,840 ล้านบาท หรือเท่ากับ 0.62 บาทต่อหุ้น ห่างไกลจากกำไรสุทธิ 5,956 ล้านบาท หรือ 2.01 บาทต่อหุ้น ในช่วงเดียวกันปีก่อน
ด้านราคาหุ้น PTTAR วันที่ 7 ก.ย.ที่ผ่านมา ปรับตัวลง 0.50 บาท ปิดที่ 25 บาท ซึ่งเคลื่อนไหวในแดนลบในทิศทางเดียวกันกับหุ้นเครือ ปตท. และหุ้นมาบตาพุด เพราะนักลงทุนกลับมากังวลเรื่องการเคลื่อนไหวของกลุ่มเอ็นจีโอ เกรงว่าการปลดล็อกโครงการลงทุนที่ไม่ใช่กิจการร้ายแรงตามคำสั่งศาลปกครองกลางต้องหยุดชะงักลง